Source: https://www.akmv.sk/aml-dokumentacia-program-vlastnej-cinnosti
Timestamp: 2019-11-12 15:35:58+00:00
Document Index: 4880113

Matched Legal Cases: ['§ 20', '§ 20', '§ 20', '§ 20', '§ 16', '§ 19']

AML dokumentácia – program vlastnej činnosti | AKMV.sk
AML dokumentácia – program vlastnej činnosti
Jednou z povinností povinnej osoby podľa zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov (ďalej ako „zákon o ochrane pred legalizáciou“) je aj vypracovanie tzv. Programu vlastnej činnosti povinnej osoby (ďalej ako „program vlastnej činnosti“). Náležitosti zákon o ochrane pred legalizáciou upravuje v § 20 zákona. V dnešnom článku si vybrané náležitosti priblížime z praktického hľadiska na základe kontrolných zistení finančnej spravodajskej jednotky národnej kriminálnej agentúry Prezídia Policajného zboru v konkrétnom prípade, na ktoré budeme odkazovať ako na „kontrolné zistenia“.
Program vlastnej činnosti Náležitosti programu vlastnej činnosti Prehľad konkrétnych foriem neobvyklých obchodných operácií Spôsob vykonávania starostlivosti vo vzťahu ku klientovi Spôsob hodnotenia a riadenia rizík Postup pri posudzovaní, či je obchod neobvyklý Postup pri zdržaní neobvyklej obchodnej operácie
Na tému ochrany pred legalizáciou príjmov z trestnej činnosti sme publikovali článok tu.
Povinná osoba je v zmysle ustanovenia § 20 ods. 1 zákona o ochrane pred legalizáciou povinná:
vypracovať program vlastnej činnosti v písomnej forme;
vypracovať program vlastnej činnosti v štátnom jazyku;
aktualizovať program vlastnej činnosti (napríklad v prípade zmien právnej úpravy, zmene predmetov činnosti – zmene v poskytovaných službách alebo produktov a pod.);
vypracovať program vlastnej činnosti tak, aby zohľadňoval organizačnú štruktúru povinnej osoby a jej predmety činnosti;
zabezpečiť odbornú prípravu zamestnancov zameranú na oboznámenie sa s programom vlastnej činnosti, najmenej raz za kalendárny rok a vždy pred zaradením zamestnanca na prácu, v rámci ktorej bude plniť úlohy podľa zákona o ochrane pred legalizáciou;
zabezpečiť, aby k programu mal nepretržitý prístup každý zamestnanec, ktorý plní úlohy podľa zákona o ochrane pred legalizáciou.
Náležitosti programu vlastnej činnosti
V zmysle zákona o ochrane pred legalizáciou (§ 20 ods. 2) musí program vlastnej činnosti obsahovať:
spôsob hodnotenia a riadenia rizík podľa § 20a zákona o ochrane pred legalizáciou,
postup pri zdržaní neobvyklej obchodnej operácie podľa § 16 zákona o ochrane pred legalizáciou,
postup pri uchovávaní údajov podľa § 19 zákona o ochrane pred legalizáciou,
Prehľad konkrétnych foriem neobvyklých obchodných operácií
Podľa kontrolných zistení musia byť jednotlivé formy neobvyklých obchodných operácií vymedzené tak, aby boli jednoznačne určené a rozpoznateľné pre zamestnanca povinnej osoby tak, aby pri svojej práci mohol riadne plniť zákonné povinnosti na úseku ochrany pred legalizáciou príjmov z trestnej činnosti a pred financovaním terorizmu.
Pri vymedzení foriem neobvyklých obchodných operácií je potrebné vychádzať z predmetov činnosti zapísaných v obchodnom registri.
Spôsob vykonávania starostlivosti vo vzťahu ku klientovi
Vo vzťahu k vykonávaniu starostlivosti ku klientovi finančná spravodajská jednotka upozorňuje, že „vykonávaním starostlivosti vo vzťahu ku klientovi povinná osoba získava informácie, ktoré potrebuje k posúdeniu, či sa nejedná o neobvyklú obchodnú operáciu. Zisťovanie informácie o klientovi, jeho obchodoch a ďalších činnostiach by mali byť relevantné k obchodom a službám, ktoré klient od povinnej osoby požaduje a mali by poskytovať dostatok informácií k hodnoteniu rizikovosti klienta. Všeobecne platí, že pri vykonávaní starostlivosti by sa povinná osoba nemala spoliehať výlučne na informácie predložené klientom, ale by mala tieto informácie minimálne overiť z nezávislého zdroja, prípadne si z neho zaobstarať doplňujúce informácie. Naopak nedostatok, resp. nemožnosť zistiť , či overiť dostatočné množstvo informácií pre vykonanie príslušnej starostlivosti je významný rizikový faktor, ktorý sa uplatní pri rozhodovaní o odmietnutí obchodného vzťahu/obchodu alebo podaní hlásenia o neobvyklej obchodnej operácii.“
Spôsob hodnotenia a riadenia rizík
Povinnosťou povinnej osoby je identifikovať, posudzovať, vyhodnocovať a aktualizovať riziká legalizácie a financovania terorizmu vždy v závislosti od konkrétneho obchodu, obchodných vzťahov, vlastných rizikových faktorov ako aj rizikových faktorov uvedených v prílohe č. 2 zákona o ochrane pred legalizáciou.
V zmysle kontrolných zistení je povinná osoba pri vypracovaní tejto časti programu vlastnej činnosti povinná zohľadniť najmä:
„produkty a služby, ktoré poskytuje a možnosti ich zneužitia na legalizáciu a financovanie terorizmu (hodnota uskutočňovaných obchodov, spôsob platby, atď.)
riziká spojené s využitím nových technológií pri svojej obchodnej činnosti
riziká spojené s distribučnými kanálmi, ktoré využíva pri poskytovaní produktov a služieb a
opatrenia, ktoré povinná osoba aplikuje pri riadení rizík legalizácie alebo financovania terorizmu.“
Postup pri posudzovaní, či je obchod neobvyklý
Na účely programu vlastnej činnosti nepostačuje, ak je postup pri posudzovaní, či je pripravovaný alebo vykonávaný obchod neobvyklý, upravený formálne. Postup musí byť veľmi konkrétny. Z kontrolných zistení vyplýva, že z tejto časti programu vlastnej činnosti musí byť „úplne jasné, ktoré osoby posudzujú obvyklosť pripravovaných lebo vykonávaných obchodov v rámci povinnej osoby, ďalej čas, kedy tieto osoby predmetné posudzovanie vykonávajú a spôsob vykonávania posudzovania (predovšetkým porovnávaním s prehľadom foriem neobvyklých obchodných operácií, príp. iné). Posudzovanie je potrebné vykonať aj na základe iných informácií, ktoré zamestnanci zistili z dostupných informácií napr. z otvorených zdrojov s ohľadom na riziko legalizácie alebo financovania terorizmu.“
V rámci úpravy postupu pri zadržaní neobvyklej obchodnej operácie je v programe vlastnej činnosti potrebné zapracovať presné vymedzenie, akým spôsobom sa vykoná zdržanie neobvyklej obchodnej operácie a kto o ňom rozhoduje.
Overenie pravosti dokumentov z UK
Svojich zahraničných klientov si dostatočne preverte, inak vám hrozí pokuta
Overenie pravosti notárskeho podpisu notárom z UK
Naše právne služby
právne poradenstvo v oblasti ochrany pred legalizáciou príjmov z trestnej činnosti a financovaním terorizmu
vypracovanie interných AML dokumentov k ochrane pred legalizáciou príjmov z trestnej činnosti a financovaním terorizmu
vypracovanie iných interných dokumentov (dokumentácia k ochrane osobných údajov GDPR, pracovný poriadok,...)
Založenie SE – 3. časť (Pramene práva)